-3-

+-----------------------------------------------------------------------+
| 1. ปัจจัยความเสี่ยง                                                       |
+-----------------------------------------------------------------------+

ปัจจัยความเสี่ยง

ความเสี่ยงด้านความผันผวนของราคาวัตถุดิบ

เนื่องจากวัตถุดิบหลักของบริษัทฯ คือ ผลิตภัณฑ์พีวีซี
ซึ่งราคาของพีวีซีจะเปลี่ยนแปลงไปตามอุปสงค์และอุปทานในตลาดโลกรวมทั้งผันแปรโดยตรงกับราคาน้ำมันในตลาดโลก
แต่จากการที่บริษัทฯ ผลิตสินค้าตามคำสั่งซื้อของลูกค้า
และกำหนดราคาสินค้าจากราคาต้นทุนของวัตถุดิบบวกกำไร (Mark up) ทำให้บริษัทฯ
สามารถปรับราคาขายสินค้ากับลูกค้าใหม่ได้เมื่อราคาวัตถุดิบเปลี่ยนแปลงอย่างมีนัยสำคัญ
ซึ่งเป็นส่วนสำคัญที่ทำให้บริษัทฯ สามารถรักษาส่วนต่างของกำไรได้ค่อนข้างคงที่ ประกอบกับบริษัทฯ
และ ลูกค้ามีความสัมพันธ์ที่ดีต่อกันมาโดยตลอด
ทำให้การชี้แจงข้อมูลเพื่อปรับราคาสินค้าสามารถทำได้ไม่ยากนัก ดังนั้น
ความเสี่ยงด้านความผันผวนของราคาวัตถุดิบจึงมีผลกระทบต่อการดำเนินงานของบริษัทฯ ไม่มากนัก

ความเสี่ยงด้านสินค้าทดแทน

สินค้าทดแทนที่สำคัญที่จะสามารถนำมาทดแทนพลาสติกและหนังเทียมที่ใช้ในอุตสาหกรรมยานยนต์และเฟอร์นิเจอร์ได้แก่สินค้าประเภทผ้าที่มีหลากหลายประเภท
ทั้งนี้ขึ้นอยู่กับราคาสินค้า ความต้องการและความนิยมของลูกค้าตามแนวโน้มของตลาด
อย่างไรก็ดีผลิตภัณฑ์หนังเทียมและผ้ามีคุณสมบัติทางกายภาพและตำแหน่งทางการตลาด (Market
Positioning) ที่แตกต่างกัน
โดยผลิตภัณฑ์ผ้าที่จะนำมาใช้ในอุตสาหกรรมรถยนต์จะมีราคาค่อนข้างสูงเกินกว่าจะนำมาทดแทนหนังเทียมได้
ในขณะที่คุณสมบัติทางด้านกายภาพบางประการของหนังเทียมดีกว่าผ้า อาทิเช่น
มีความทนทานต่อสภาพการใช้งานและสภาพแวดล้อมมากกว่า
การดูแลรักษาความสะอาดทำได้ง่ายกว่า
ส่วนข้อเสียเปรียบได้แก่ความร้อนของเบาะหนังเทียมเมื่อรถยนต์จอดตากแดดและกลิ่นของสารระเหยที่ออกมาจากหนังเทียม
ดังนั้น บริษัทฯ จึงดำเนินนโยบายวิจัยและพัฒนาอย่างต่อเนื่อง
เพื่อให้ได้สินค้าที่มีคุณสมบัติที่ดีขึ้นและเป็นมิตรต่อสิ่งแวดล้อมตามความต้องการของลูกค้าตลอดเวลา
ทั้งนี้มิใช่เพื่อป้องกันการถูกทดแทนเท่านั้นแต่มีเป้าหมายในการทดแทนสินค้าอื่นด้วย ดังนั้น
ความเสี่ยงด้านการมีสินค้าทดแทนสินค้าของบริษัทฯ จึงมีไม่มากนัก

-4-

ความเสี่ยงทางการเงิน

ความเสี่ยงทางการเงิน ได้แก่
ความเสี่ยงจากความผันผวนของอัตราแลกเปลี่ยนเงินตราต่างประเทศ
และความเสี่ยงจากสินเชื่อทางการค้า โดยความเสี่ยงจากอัตราแลกเปลี่ยนเงินตราของบริษัทฯ
จะเกิดขึ้นจากการนำเข้าวัตถุดิบจากต่างประเทศ และการส่งออกสินค้าเป็นหลัก
แต่ทั้งสองประการมีความเสี่ยงไม่มากนัก อีกทั้งบริษัทฯ มีนโยบายรับชำระค่าสินค้าเป็นเงินบาท
นอกจากนี้ วัตถุดิบส่วนใหญ่เป็นการสั่งซื้อจากผู้ผลิตในประเทศ ขณะที่การส่งออกมีสัดส่วนไม่มากนัก
ซึ่งหากบริษัทฯ จะต้องมีการนำเข้าวัตถุดิบจากต่างประเทศ บริษัทฯ
มีนโยบายในการป้องกันความเสี่ยงที่จะเกิดขึ้นโดยใช้เครื่องมือทางการเงินต่างๆ
เพื่อให้ทราบต้นทุนทางการเงินล่วงหน้าและสามารถบริหารความเสี่ยงได้อย่างมั่นใจ

ในด้านสินเชื่อทางการค้าของบริษัทฯ มีความเสี่ยงในด้านนี้น้อยจนไม่เป็นนัยสำคัญ
เนื่องจากลูกค้าส่วนใหญ่ของบริษัทฯ เป็นบริษัทขนาดใหญ่ที่มีชื่อเสียงและมีฐานะการเงินที่มั่นคง
มีการติดต่อทางธุรกิจมา ยาวนานและเป็นลูกค้าที่ดีมาโดยตลอด ขณะที่หากเป็นลูกค้ารายใหม่บริษัทฯ
จะมีการพิจารณาการให้สินเชื่อที่รัดกุมและมีการพิจารณาค่าเผื่อหนี้สงสัยจะสูญอย่างเหมาะสม

ความเสี่ยงด้านการแข่งขันจากการเปิดเขตการค้าเสรี

การเปิดเขตการค้าเสรีในเขตอาเซียน (AFTA - Asian Free Trade Area)
โดยเฉพาะการเปิดเสรีของอุตสาหกรรมรถยนต์ ภายใต้ข้อตกลงสิทธิพิเศษทางภาษีปกติ (CEPT)
จะทำให้ภาษีศุลกากรสำหรับชิ้นส่วนรถยนต์ที่ผลิตภายในอาเซียนลดเหลือร้อยละ 0 - 5
ซึ่งจะส่งเสริมให้ประเทศคู่ค้าภายในอาเซียนใช้ประโยชน์ทางภาษีนี้เพื่อเพิ่มการค้าระหว่างกัน
ทั้งในด้านการส่งออกสินค้าไปขายในประเทศคู่ค้าภายในอาเซียน
และในทางกลับกันคู่แข่งจากต่างประเทศก็สามารถเข้ามาแข่งขันในตลาดภายในประเทศได้เพิ่มมากขึ้น
อย่างไรก็ตามผลจากการเปิดเขตการค้าเสรีที่จะเกิดขึ้นไม่มีผลต่อธุรกิจของบริษัทฯ มากนัก
โดยเฉพาะผลิตภัณฑ์ในกลุ่มที่เกี่ยวข้องกับอุตสาหกรรมยานยนต์
เนื่องจากกลุ่มผู้ผลิตในอุตสาหกรรมยานยนต์ต่างมีการแบ่งฐานการผลิตที่ชัดเจน เช่น
กำหนดให้ประเทศไทยเป็นศูนย์กลางการผลิตรถเพื่อการพาณิชย์ (รถกะบะ) ขนาด 1 ตัน
หรือการกำหนดรุ่นหรือโมเดลของรถยนต์สำหรับการผลิตในแต่ละประเทศที่แตกต่างกัน
และมีนโยบายในการสั่งซื้อชิ้นส่วนส่วนใหญ่จากผู้ผลิตในท้องถิ่น (Local Sourcing) เป็นหลัก
จึงทำให้การแข่งขันสำหรับลูกค้ากลุ่มนี้ไม่มีความรุนแรง
ประกอบกับการที่ภาครัฐมีนโยบายส่งเสริมและกำหนดเป้าหมายให้ประเทศไทยเป็นศูนย์กลางการประกอบ
รถยนต์ในภูมิภาคนี้ (Detroit of Asia)
ทำให้ผู้ประกอบการด้านชิ้นส่วนยานยนต์ในประเทศมีความแข็งแกร่งและมีศักยภาพสูงในด้านการแข่งขัน

-5-

ความเสี่ยงจากการเปลี่ยนแปลงด้านภาวะเศรษฐกิจ

การเปลี่ยนแปลงด้านสภาวะเศรษฐกิจ
เป็นปัจจัยภายนอกที่อยู่นอกเหนือการบริหารและการจัดการของบริษัทฯ
ดังเช่นกรณีที่เกิดภาวะเศรษฐกิจถดถอยหรือชะลอตัวลงในช่วงปลายปี 2551 ต่อเนื่องถึงปี 2552
ย่อมส่งผลต่อพฤติกรรมของผู้บริโภคให้มีการชะลอการซื้อสินค้า ทำให้ยอดขายของธุรกิจต่างๆ
ลดลงอย่างมาก ซึ่งหากสถานการณ์ดังกล่าวยืดเยื้อออกไป
ก็จะส่งผลกระทบต่อผลการดำเนินงานของบริษัทฯ อย่างมีนัยสำคัญมากขึ้น
ดังนั้นในการที่จะลดผลกระทบจากความเสี่ยงทางเศรษฐกิจในสถานะการณ์ดังกล่าวให้น้อยลง บริษัทฯ
จึงได้ให้ความสำคัญต่อการบริหารจัดการภายในองค์กรให้มีประสิทธิภาพสูงขึ้นในทุกด้าน
ทั้งทางด้านการขายที่จะต้องดูแลรักษาฐานการตลาดลูกค้าเดิม
ด้านการใช้จ่ายและการลงทุนอย่างมีประสิทธิภาพ ด้านการบริหารสภาพคล่องและบริหารความเสี่ยง
รวมทั้งการพลิกวิกฤติให้เป็นโอกาสในจังหวะเวลาที่เหมาะสมด้วย

ความเสี่ยงด้านสิ่งแวดล้อม

บริษัทฯ ได้ตระหนักถึงความสำคัญด้านสิ่งแวดล้อมและคุณภาพของชุมชนเสมอมา เพื่อเป้าหมาย สูงสุด
คือ การอยู่ร่วมกันอย่างสงบสุขกับชุมชน ด้วยเหตุนี้บริษัทฯ จึงได้ริเริ่มโครงการย้ายโรงงานเมื่อ 2
ปีก่อน โดยการย้ายโรงงานเดิม ที่ตั้งอยู่ที่ถนนเพชรเกษม ตำบลอ้อมน้อย อำเภอกระทุ่มแบน
จังหวัดสมุทรสาคร ไปยังโรงงานใหม่ที่ตั้งอยู่ที่ถนนบางปลา ตำบลบ้านเกาะ อำเภอเมือง
จังหวัดสมุทรสาคร ซึ่งมีพื้นที่ใช้สอยมากกว่า ทำให้บริษัทฯ
สามารถจัดการกับปัญหาสิ่งแวดล้อมได้มากขึ้น
ในขณะที่โรงงานเดิมอยู่ในที่ตั้งที่เป็นชุมชนเมืองจะคงไว้เฉพาะเครื่องจักรที่ไม่ก่อมลพิษต่อสิ่งแวดล้อมเท่านั้น

นอกจากนี้ บริษัทฯ ยังได้ดำเนินการโครงการเรื่อง TQM (Total Quality Management),
TPM (Total Productivity Maintenance) มาอย่างต่อเนื่อง อีกทั้งในปี 2553 บริษัทฯ
ยังมีความมุ่งมั่นที่จะดำเนินการจัดทำ ISO14001 และ ISO 18001
ซึ่งเป็นเรื่องของการดูแลสิ่งแวดล้อมโดยตรงอีกด้วย